《读蒋安颐先生传因纪此歌》
清代·徐金楷

鲸室珠，荆门玉，含辉韫璞全高躅。雄才屹嵂兮气拔俗，清声兰蕙兮词飞瀑。

遭时不造兮怀纶縠，力葵茹藿天伦笃。有峰千仞兮溪数曲，风雨檀桥恣讲读。

兴朝布化兮升遗伏，苍生霖雨东山卜，长揖故人无我辱。

锦函香，奇文绿，陶情铅椠抚松菊。养天德者九十秋，订鸿编兮三百轴。

嗟罹祝融之虐兮，徒见炉飞而焰逐。螭游兮，真神烛，鉴亡兮，惨万斛。

肖潜光兮谥安颐，为报后昆之式谷。

作者简介：徐金楷，字端叔，号春卿，天津人。乾隆戊午副贡。有《步青堂余草》。